Докладът на Държавния департамент на САЩ: Малтретирате затворници, мигранти - 24chasa.bg
Докладът на Държавния департамент на САЩ: Малтретирате затворници, мигранти
https://www.24chasa.bg/novini/article/7347493 www.24chasa.bg
14.03.2019 19:12; 24 часа
Българските власти са предприели стъпки за съдебно преследване и наказване на длъжностни лица, извършили посегателства върху човешките права, но правителствените действия са недостатъчни и безнаказаността е проблем. Това посочва за България най-новият 43-и годишен доклад на Държавния департамент на САЩ за състоянието на човешките права по света.
В резюмето на 33-те страници, посветени на България, се посочва, че основните проблемите във връзка с човешките права включват физическото малтретиране на арестанти и затворници от страна на длъжностни лица; тежките условия в затворите и местата за задържане; корупцията, неефикасността и липсата на отчетност в съдебната система; лошо отношение към мигрантите и хората, търсещи убежище; корупцията във всички правителствени подразделения и насилието срещу етнически малцинства.
Над 40% от хората в българските затвори се оплакват от физическо насилие от властите, се уточнява в доклада. Като пример се посочва арестът на бившата кметица на столичния район “Младост” Десислава Иванчева и заместничката ѝ Биляна Иванова.
В доклада пише, че законът гарантира свободата на словото в България, включително на печата, и правителството като цяло спазва това право. При все това се запазва безпокойството, че корпоративен и политически натиск, съчетан със засилващо се и непрозрачно съсредоточаване на медийна собственост и разпространителски мрежи, както и правителствено регулиране на ресурсите и подкрепата за медиите, е нанесло сериозни вреди на медийния плурализъм.
Отбелязан е и ограниченият достъп на хора с увреждания до обществени сгради и транспорт. В доклада се припомня, че в продължение на месеци майки на деца с увреждания протестираха пред парламента.